钦定古今图书集成/明伦汇编/官常典/第637卷 > 张廉
## 钦定古今图书集成/明伦汇编/官常典/第637卷 > 张廉

按《明外史王汝绩传》：“廉字惟清，陕西咸宁人。永乐末，
举于乡，授刑部照磨，历临汾县丞、蒲州判官，并有声。
正统八年，蒲州缺知州，部民状廉贤能，乞即用之。御
史暨布、按二司联章为民请，吏部言躐等难允。帝曰：
‘能得民心，即良有司，正宜旌擢示劝，何躐等之有’？遂
擢任之。廉乃划刮积弊，自家及官皆有检饬，教民作”
业以时，与民以信。凡赋调，不督而集力，扶善良，摧豪
猾。其于学政，尢加意。久之，政平讼理，公庭寂然。日课
吏读《律》，曰：“非徒使知畏法，且令不暇游惰耳。”治蒲十
馀年，未尝行一非法事。遭内艰去，军民复合词乞留，
朝议不可而止。